Χαιρετισμός

εκ μέρους του Υπουργείου Παιδείας και Πολιτισμού

στην Ημερίδα

*«Ενημερώνομαι και γίνομαι οδοδείκτης στα μονοπάτια των προσκυνημάτων του τόπου μας»*

*(Εκφώνηση: Δρ. Ανδρέας Θεοδωρίδης, ΕΔΕ)*

Σάββατο, 13/12/2014, 8.30 π.μ.,

Ίδρυμα Αρχ. Μακαρίου Γ΄, Ιερά Αρχιεπισκοπή Κύπρου

Με πραγματικά μεγάλη χαρά απευθύνω τους πιο θερμούς και εγκάρδιους μου χαιρετισμούς στην Ημερίδα *«Ενημερώνομαι και γίνομαι οδοδείκτης στα μονοπάτια των προσκυνημάτων του τόπου μας».*

Η Κύπρος, όπως εύστοχα την αποκάλεσε ο Λεόντιος Μαχαιράς, είναι πράγματι «νήσος αγίων», καθώς εδώ όχι μόνο αγίασαν και μαρτύρησαν κατά καιρούς πλήθος μορφές της Εκκλησίας μας, αλλά και η ευλάβεια του λαού μας την έχει γεμίσει με εκκλησίες, παρεκκλήσια, μονές, μουσεία και σκευοφυλάκια. Όλοι αυτοί οι ιεροί χώροι μπορούν να αποτελέσουν για τον επισκέπτη-προσκυνητή οάσεις ψυχικής ανάτασης και ανάπαυσης μέσα στην πνευματική ξηρασία της εποχής μας. Μαγευτικά και αιωνόβια τοπία συνδυάζονται με ανυπέρβλητα θρησκευτικά μνημεία, για να ξεκουράσουν τις ψυχές όσων αναζητούν γαλήνη, ελπίδα και ηρεμία. Τόποι προσκυνηματικοί, τόποι προσευχής, τόποι θεραπείας ψυχών και σωμάτων, τα μοναστήρια και οι ναοί της Κύπρου συνιστούν ανεκτίμητη κληρονομιά όχι μόνο για τον κυπριακό λαό αλλά και για κάθε ορθόδοξο χριστιανό. Δεν είναι άλλωστε τυχαίο που δέκα από τους βυζαντινούς ναούς της οροσειράς Τροόδους έχουν συμπεριληφθεί από την ΟΥΝΕΣΚΟ στον κατάλογο με τα Μνημεία Παγκόσμιας Πολιτιστικής Κληρονομιάς.

Θεωρούμε ιδιαίτερα σημαντικό και ελπιδοφόρο το γεγονός ότι η Εκκλησία της Κύπρου, αναγνωρίζοντας τη σημασία της γνωριμίας όλων με αυτή την κληρονομιά, αναπτύσσει, μέσω του Συνοδικού Γραφείου Προσκυνηματικών Περιηγήσεων, πλούσια και πολυσχιδή δράση στον τομέα αυτό. Η σημερινή Ημερίδα εντάσσεται στα πλαίσια αυτής της δράσης και της συνεργασίας με πολλούς φορείς, όπως ο Κυπριακός Οργανισμός Τουρισμού, ο Σύνδεσμος Ταξιδιωτικών Πρακτόρων Κύπρου, το Υπουργείο Παιδείας και Πολιτισμού, το Υπουργείο Ενέργειας, Εμπορίου, Βιομηχανίας και Τουρισμού, ο Σύνδεσμος Ξεναγών Κύπρου, ο Παγκύπριος Σύνδεσμος Ξενοδόχων και ο Σύνδεσμος Τουριστικών Επιχειρήσεων Κύπρου. Η ευρεία αυτή συνεργασία είναι ιδιαίτερα πολύτιμη, γιατί πολλαπλασιάζει την εμπλοκή και δίνει τη δυνατότητα βελτίωσης της υποδομής και της στρατηγικής προώθησης του θρησκευτικού τουρισμού.

Το Υπουργείο Παιδείας και Πολιτισμού, αναγνωρίζοντας τη κεφαλαιώδη σημασία της γνωριμίας των παιδιών και των νέων μας με τη θρησκευτική μας κληρονομιά, προωθεί επισκέψεις, εκπαιδευτικά προγράμματα και δράσεις των σχολείων σε εκκλησιαστικά μνημεία, μουσεία και χώρους λατρείας. Παράλληλα, η αγάπη για την πατρίδα και η γνώση για το παρελθόν και το παρόν του τόπου μας κατέχουν κεντρική θέση στα αναλυτικά μας προγράμματα και αποτελούν θεμελιώδεις στόχους της διδασκαλίας στα σχολεία μας.

Τα πορίσματα της σημερινής Ημερίδας θα είναι πολύτιμα για τους σχεδιασμούς και τον προγραμματισμό του Υπουργείου Παιδείας και Πολιτισμού. Γι’ αυτό και τα αναμένουμε με ιδιαίτερο ενδιαφέρον.

Ολοκληρώνοντας, εύχομαι κάθε επιτυχία στην Ημερίδα και Καλά Χριστούγεννα σε όλους.